
Începând cu data de 8 decembrie 2001, creştinii catolici din Moldova au fost 
invitați de către episcopul Petru Gherghel să participe în mod activ la lucră- 
rile sinodului diecezan de la Iaşi, programat să se termine în 8 decembrie 
2004, prin rugăciune, reflecţie şi o trăire mai profundă a comuniunii ecleziale. 
Într-adevăr, printr-o scrisoare circulară specială în care prezenta programul 
drumului sinodal aşezat sub moto-ul „Duc in altum!”, Mons. Gherghel se 
adresa tuturor membrilor Bisericii sale invitându-i să treacă „pragul spe- 
ranţei” şi să „înainteze în larg” spre zonele adânci ale credinței, pentru ca, 
odată ajunşi în aceste teritorii spirituale profunde, să poată să răspundă îm- 
preună în comisiile sinodale constituite la nivel de parohii la câteva între- 
pări fundamentale: Care sunt valorile trecutului Bisericii Catolice de Iaşi? 
Cine sunt şi ce trebuie să fie catolicii din Moldova? Care este situaţia actuală 
a Bisericii lor locale? Ce trebuie făcut pentru ca Biserica să-şi poată îndeplini 
mai bine misiunea în viitor? 

Nu ştim câţi creştini au ajuns în mod efectiv „in altum”, sub acest aspect 
numai Dumnezeu ştie cum stau lucrurile cu adevărat, dar îmbucurător este 
faptul că toate comunităţile parohiale au dat un răspuns la invitaţia epis- 
copului de Iaşi. Ba mai mult decât atât, lor li s-a adăugat şi răspunsurile 
altor comunități mai mici sau mai mari, alcătuite din seminarişti, călugări, 
călugărițe, studenţi în teologie şi alții. Desigur, răspunsurile au sosit în rit- 
muri şi intensităţi diferite, în funcție de structura, specificul comunităţii şi 
problemele locale. 

În cazul comunității formată din studenții şi profesorii de la Institutul 
Teologic Romano-Catolic din laşi s-a căutat o formulă care să îmbine deopo- 
trivă cercetarea teologică, mărturia credinţei, reflecția şi rugăciunea. În felul 
acesta, s-a ajuns la organizarea colocviului internațional pe tema „Perspec- 
tivele evanghelizării în lumea de azi”, colocviu ce s-a desfăşurat pe durata a 
doua zile (8-9 martie a.c.) şi a cuprins mai multe comunicări ştiinţifice şi 
dezbateri în cadrul unor mese rotunde. 

Prima zi a fost consacrată evanghelizării în România de azi; vorbitorii au 
încercat să răspundă la întrebări de felul: Cum arată radiografia socială, cultu- 
rală şi religioasă a omului contemporan din țara noastră? Omul post-comunist 

are nevoie de evanghelia lui Cristos? Cum poate Biserica să vestească evan- 
ghelia într-o ţară şi la o lume marcată de unele fenomene sociale problema- 
tice, cum ar fi corupţia, sărăcia şi emigrarea? Profesori laici de la Universi- 
tatea „Al. I. Cuza” şi profesori clerici de la Facultatea de Teologie Ortodoxă 
şi de la Institutul Teologic Romano-Catolic din Iaşi au formulat diferite răs- 
punsuri şi ipoteze de lucru. Dacă ținem cont de numărul participanţilor (circa 
trei sute de persoane de confesiune catolică şi ortodoxă) şi de atmosfera pă- 
trunsă de aşteptarea activă a celor prezenți la lucrări, se poate spune că obiec- 
tivele fixate de organizatori pentru prima zi au fost atinse. 

A doua zi a fost dedicată evanghelizării în alte părți ale lumii: Europa Occi- 
dentală, Asia, Africa, America de Nord. De data aceasta, vorbitorii au fost 
doi profesori laici din Italia, un părinte misionar din Germania care a lucrat 
patruzeci şi doi de ani în China, un preot african originar din Camerun care 
lucrează în Vatican şi un alt preot călugăr iezuit din Statele Unite ale Americii 
care se ocupă de ajutorarea Bisericilor catolice din Europa de Est. Calitatea 
deosebită a conferințelor şi discuţiile aplicate care au urmat după prezentarea 
lor — la una dintre ele a fost prezent şi Mons. Petru Gherghel care tocmai 
se întorcea în țară dintr-o vizită pastorală la misiunea preoţilor români din 
Kenya -au fost integrate de o masă rotundă la care s-au dezbătut câteva puncte 
calde ale evanghelizării în cele cinci continente de pe globul pământesc şi 
seara târziu s-a vizionat un film despre situația Bisericii de pe continentul 
african. 

În paginile care urmează se poate vedea mai bine ce motivații au stat la baza 
acestei inițiative ştiinţifice şi pastorale, care a fost spiritul sau atmosfera din 
acele zile intense de reflecţie şi dialog teologic, deoarece ele redau textul con- 
ferințelor prezentate şi o parte din discuţiile ce au avut loc în cadrul meselor 
rotunde. Cu gândul de a vă convinge să parcurgeţi conținutul lucrărilor publi- 
cate şi semnate de profesori renumiţi din ţară (E. Ferenț, Gh. Petraru, A. 
Carpinschi, A. Gherguţ) şi din străinătate (F Pajer, V. Possenti, W. Muller), 
acum vă prezint pe scurt câteva din concluziile împărtăşite de participanţii 
la colocviu. 

Stând de vorbă cu un student catolic, îmi spunea că a rămas impresionat 
de un fapt, şi anume că mai mulți vorbitori au afirmat că astăzi misiunea fun- 
damentală a Bisericii ar consta într-un efort de reorientare a privirii omului, 
de îndreptare a conştiinţei şi existenței sale spre misterul lui Cristos. Refe- 
rindu-se la situația concretă de la noi, studentul reținea şi acest aspect, că 
misiunea Bisericii de a evangheliza omul post-comunist, post-modernist sau 
secularizat se naşte din credința în Isus Cristos, de aceea este necesară o for- 
mare sau o educare spirituală temeinică a actualilor şi viitorilor vestitori ai 
evangheliei, altfel doar „ne aflăm în treabă” şi, în loc să ajutăm, mai mult 
stricăm lucrarea lui Dumnezeu care îi iubeşte şi vrea să ajungă la toți oa- 
menii. 

Un student ortodox a dorit să evidenţieze acest aspect teologic, şi anume 
că lucrarea misionară a Bisericii îşi are izvorul ultim în iubirea veşnică a Prea- 
sfintei Treimi: prin natura sa, Biserica peregrină este misionară, fiindcă îşi 
are originea în misiunea Fiului şi în misiunea Duhului Sfânt, după planul 
lui Dumnezeu Tatăl. În acest sens, scopul ultim al evanghelizării este de a-i 
face pe oameni să participe la comuniunea care există între Tatăl şi Fiul în 
Duhul lor de iubire. 

O profesoară de religie din Bacău a plecat acasă cu această convingere, 
că Biserica îşi întemeiază obligaţia şi elanul său de evanghelizare în iubirea 
lui Dumnezeu față de om. Într-adevăr, „Dumnezeu vrea ca toți oamenii să 
se mântuiască şi să ajungă la cunoaşterea adevărului” (1Tim 2,4). Dumnezeu 
vrea mântuirea tuturor prin cunoaşterea adevărului. Salvarea omului este 
în adevăr. Cei care ascultă de îndemnul Duhului adevărului sunt deja pe calea 
mântuirii; dar Biserica, fiindu-i încredințat acest adevăr, trebuie să meargă 
în întâmpinarea dorinţei lor şi să li-l ducă. Deoarece crede în planul universal 
de mântuire, Biserica evanghelizează. 

Mai mulți studenţi catolici mi-au spus că le-a plăcut în mod deosebit această 
afirmație fundamentală, şi anume că protagonistul evanghelizării nu este 
omul, ci Duhul Sfânt. Într-adevăr, Duhul lui Dumnezeu călăuzeşte Biserica 
pe căile misiunii de evanghelizare care, la rândul ei, dezvoltă misiunea lui 
Cristos însuşi, cel ce a fost trimis să ducă vestea cea bună săracilor. Întărită 
de prezența Duhului lui Cristos, Biserica trebuie să meargă pe acelaşi drum 
străbătut de Cristos însuşi, şi anume drumul sărăciei, al ascultării, al slujirii 
şi al jertfirii de sine până la moarte, din care Cristos a ieşit învingător prin 
învierea sa. Precizez aici că o parte dintre aceşti studenţi au de gând să plece 
pentru o perioadă de nouă luni în două feluri de misiuni evanghelizatoare: unii 
pentru a ajuta evanghelizarea „omului sovietic” la el acasă (Chişinău) şi alții 
pentru a vedea şi a sprijini după posibilităţi evanghelizarea unor grupuri de 
oameni care nu au auzit niciodată de Cristos (Kenya). 

Aşadar, lucrarea de evanghelizare este o chestiune de credinţă, de iubire, 
dar şi de privire. Într-adevăr, modul în care este trăită credinţa de comuni- 
tatea ucenicilor lui Isus din zilele noastre influențează direct sau indirect 
relația cu evanghelia, atât a membrilor înşişi cât şi a celor care sunt la prima 
întâlnire cu evanghelia. Din acest punct de vedere, în timpul lucrărilor coloc- 
viului s-a făcut deosebire între; 1) prima evanghelizare la popoarele care nu 
au primit încă evanghelia şi în care Biserica nu este înrădăcinată; 2) evanghe- 
lizarea prelungită în timp, cu scopul de a pătrunde cultura şi tradiția popoa- 
relor la care s-a făcut deja o primă vestire a evangheliei; 3) noua evanghe- 
lizare în regiunile, țările şi popoarele ce au fost cândva evanghelizate şi care 
au nevoie acum de o cultură a evanghelizării permanente. 

De asemenea, şi având în vedere dimensiunea socială şi culturală a evanghe- 
lizării, s-a subliniat deosebirea dintre misiunea Bisericii şi misiunea Statului 

şi s-a arătat că astăzi, din păcate, faptul de a fi creştin nu mai are conotaţii 
culturale consistente. Idealul post-modernităţii de a făuri un om recent fără 
rădăcini, nici în cer şi nici pe pământ, şi în curs de realizare în special în 
țările dezvoltate tehnic din Europa şi America de Nord, dar nu numai, ridică 
serioase probleme de ordin social, cultural şi religios. În acest sens, colocviul 
a pledat pentru un dialog mai susținut între Biserică şi elitele culturale, fără 
să neglijeze în acelaşi timp calitatea prezenţei sale în mijlocul categoriilor 
defavorizate din societatea în care se află. 

Fără îndoială, evanghelizarea întâmpină dificultăți şi culege roade dife- 
rite, în funcţie de contextul în care se desfăşoară. De exemplu, în Biserica 
locală de Iaşi, conştiinţa că este necesară o nouă evanghelizare înregistrează 
un ritm de creştere: reorganizarea ordinelor religioase interzise în timpul 
comunismului şi sosirea altor congregaţii religioase pentru bărbaţi şi pentru 
femei a adus un suflu nou şi o sensibilitate mai mare față de ascultarea, medi- 
tarea şi trăirea cuvântul lui Dumnezeu; Editura Sapientia din laşi a publicat 
recent o traducere în limba română a Noului Testament, cu excelente intro- 
duceri şi materiale informative auxiliare; în multe comunităţi s-au înființat 
grupuri de rugăciune şi de studiu biblic care adâncesc provocările evanghe- 
lizării sub toate aspectele. Dar, totodată, se observă lucruri care dau de gândit 
Bisericii catolice şi ortodoxe: mulți creştini au pierdut sensul Botezului sau 
simțul credinței, mulțumindu-se cu un fel de subcultură creştină pe fondul 
căreia au câştig de cauză noile secte pseudo-religioase de inspirație păgână 
(asiatică, africană etc.); alții alunecă ireversibil pe panta indiferenţei reli- 
gioase, fiind striviți de tăvălugul materialismului existențialist şi al secula- 
rizării invadatoare; creşte numărul păgânilor moderni printre noi, iar creş- 
tinii nu reuşesc să devină mai credibili în fața acestora prin felul lor de viață; 
chiar dacă lectura creştină a actualei situații de fapt este destul de bine arti- 
culată la nivel universal şi local, creştinii obişnuiţi continuă să respire un aer 
închis şi să rămână nevolnici în fața invitaţiei Bisericii de a sparge pojghița 
mediului în care trăiesc pentru a face să pătrundă lumina şi adevărul evan- 
gheliei. 

În lumina acestor constatări, Sinodul Diecezan de la Iaşi este o gură de aer 
proaspăt; roadele lui se vor vedea mai târziu. Deocamdată un lucru e sigur: 
a reuşit să tulbure ape liniştite şi să trezească energii adormite. 

Sper ca şi acest număr al revistei „Dialog teologic” să țintească în aceeaşi 
direcţie: să primenească apele stătute din interiorul ființelor şi să dea senti- 
mentul că trecerea Duhului Sfânt este iminentă. Dacă întârzie, să încercăm 
să dialogăm unii cu alţii, cine ştie, poate stăm de vorbă chiar cu cel pe care-l 
aşteptăm! 


